**Rune Larsen til Jenter i alle aldre i Grimstad**

**Mandag kveld besøker Rune Larsen *Jenter i alle aldre* i Grimstad Misjonskirke.**

Rune Larsen markerer i disse dager 50 år som artist, programleder og produsent. Han er kanskje mest kjent for musikkprogrammer på [NRK](http://no.wikipedia.org/wiki/NRK) som [*Lollipop*](http://no.wikipedia.org/w/index.php?title=Lollipop_(TV-program)&action=edit&redlink=1), [*Noteknekk*](http://no.wikipedia.org/w/index.php?title=Noteknekk&action=edit&redlink=1) og [*Absolutt norsk*](http://no.wikipedia.org/w/index.php?title=Absolutt_norsk&action=edit&redlink=1)

Lørdag i forrige uke mottok han Kongens fortjenestemedalje i sølv for sin unike posisjon i mange år i norsk musikkliv.

*Jenter i alle aldre* har i snart 10 år samlet jenter fra hele landsdelen til disse ”rosa” kveldene. I tillegg til at kjente artister og foredragsholdere fyller programmet har *Jenter i alle aldre* et spesielt engasjement for to organisasjoner som de har støttet alle disse årene. Stine Sofies stiftelse og JOIN good forces. Disse to organisasjonene, der den ene arbeider med å gjøre barns oppvekst i Norge tryggere – og den andre arbeider for å hjelpe krigsvoldtatte kvinner og barn i DR Kongo, har i løpet av disse årene mottatt nærmere 600 000 kroner til arbeidet fra *Jenter i alle aldre*. Begge organisasjonene har sine baser på Sørlandet – i Grimstad og Kristiansand.

Mandag kveld er det JOINs arbeid som er i fokus.

*Jenter i alle aldre* har gjennom mange år vært en viktig støttespiller for JOIN. *Jenter i alle aldre* har gjennom disse kveldene bidratt til at krigsvoldtatte og utstøtte kvinner har fått nye hjem og en ny start i livet. JOIN arbeider spesielt i krigsutsatte områder og har gjennom 20 år hjulpet over 20 000 kvinner og barn som har overlevd brutale krigsvoldtekter i DR Kongo. I 2012 åpnet organisasjonen blant annet ett nytt spesialsykehus for kvinner og barn i grensebyen Goma i Nord Kivu. Dette skjedde samtidig som geriljahæren M23 angrep byen.

*Dersom dere ønsker mer informasjon om JOIN good forces – eller Jenter i alle aldre ta kontakt med:*

*Marit Toppe Berg*

*Kommunikasjonsleder i JOIN*

*E-mail:* *marit@joingf.no*

*Mob. 99045339*